Dá bhrághaid uaim i nInis
Tadhg Óg Ó hUiginn cct.
Dá bhrághaid uaim i nInis
triall cugtha Is cuaird neimhmilis;
adhbhar sgís a sgaradh rinn
anadh ón dís ní dhlighfinn.
Dá bhrághaid — buan an phudhar — 
nach fuighthear re bhfuasguladh
— do bhá uair Is do b'ionmhuin — 
a-tá uaim i n-éiniomdhaidh.
Dias brághad — ní beithte ris — 
do-chuadar uaim go hInis;
mé gan sheise ó shain a-nall
do sgair mei-se dá marann.
Is é ar leas gan í d'fhaicsin
Inis d'éis na mbrághaid-sin;
mar shaltraim ar úr Innse
achmhaing mo shúl shilim-se.
Truagh mo chomhrádh ós a gceann
ag ceileabhradh don chuibhreann;
do-bhir mo chridhei-se i gceas
sibh san Inis-se i n-uaigneas.
A-tá i nInis — uch do bhroid! — 
Tadhg Ó Briain i n-a bhrághoid,
a-tá Gráinne — doilghe dhamh — 
bráighe nach foighbhe a fuasgladh.
Gé a-tú beo ní fhuilim ann
Ua Mathghamhna ó nach marann;
mo sheise mná ó nach mair
a-tá mei-se gan mharthain.
A-tá gach éigeas oile
ar fhud Innse Laoghaire
mar tám i ndiaidh na deise;
lán do chiaigh an cridhei-se.
Mo dhoimheanma 'n-a ndeaghaidh
ní hurusa a hoileamhain;
sul do bhí acht éantoirrse ann
ní fhéadfoinn-se hí d'fhulang.
A-tá doigh éigneach oile
im thaoibh chlé 'n-a comhnoidhe,
doigh ag iomghoin ar mh'árainn
im iomdhaidh nach iompághainn.
Ríoghan do fhréimh na gColladh
is í ar tús do thoghamar;
truagh dhamh-sa i ndiaidh a togha
mh'annsa d'Ú Bhriain Bhóromha.
Ní liom nach cian bhus cumhain;
tángadar a TuadhMhumhain
sgéala do-chuaidh fam chridhe;
déara uaim 'n-a n-ainnsile.
Gion go ndeachadh — dia do chor — 
inghean ríogh Rátha Cruachon
Ó Briain do budh bráighe ghill
gáire 'n-a dhiaidh ní dhlighfinn.
An chríoch-sa Mhumhan Mheic Con
méad a hanshóigh ní hiongnadh
's a mbuain dí i ndiaidh a chéile
rí Ó mBriain 's a bhainchéile.
Bheith dod lot ar do lár féin
idir fhiodhbhaidh Is eichréidh,
a Mhumha-sa, ó nach maraid
urusa dot eascaraid.
Ní raibhe i ndán dá deirc mhoill
inghean mhiochair Mhaoil Sheachloinn
teacht tar ais — is crádh cridhe — 
ó Dhál Chais dá céilidhe.
Is amhlaidh budh áil linne
ó chaladh Chuain Duibhlinne
sí nó a taise do thoigheacht
gér mhaise dhí a deoroidheacht.
Ní guth d'ealaidh Átha Truim
gan a hadhlacadh aguinn;
mac Sláine 's sé nar cheaduigh
gan Ghráinne 's é i n-éinleabaidh.
Mh'uabhar a hucht na deise
chuireas inn i n-éidtreise;
as mo threise thángas riom
rángas mei-se ó nach maireann.
Gé do thréigeas iad uile
ar choinnil Chláir Mhaonmhuighe
níor thoill an chlann-sa Cholla
gan roinn mh'annsa eatorra.
Ag síol Cheallaigh 'gar chleacht mé
ní anabh ar éis Ghráinne;
mo chuid ronna dhíobh ar ndol
ó shíol Cholla do-chuamar.
Ionmhuin teagh a-tá folamh
rer dheacair mo dhealoghadh;
neach don dís nochan fhoil ann
don toigh a-rís ní racham.
Ag ól buabhall Is bleidhe,
ag ceannach ar gceirdei-ne
do bhádar lá san tigh thall
fir agus mná nach marann.
Béim budh iomnár dá n-aighthibh
ní fríoth 'gun aos anaithnidh
mo lucht comtha an gcéin do mhair
gan bhéim ortha 'ga n-eolchaibh.
An dias fa dtá mo thoirse
— is í breath do-bhéaroinn-se — 
rem ré ní fhaca a aithghin,
gidh bé aca fhiarfaighthir.
Ar éis Thaidhg mar thángas ruinn
crodh ná ionnmhus ní iarruim;
crodh do-bheirim ar ndol dí;
crodh do-gheibhinn ó Ghráinne.
Gotha ísle 's éigean dóibh
a mbíodh aice fa onóir;
a charaid ó theasda Tadhg
ní lamhaid feasda acht fodhard.
Ar n-éag inghine hÍ Cheallaigh
is Taidhg fa dtáid Éireannaigh
— ní háil bas do bhuain umha — 
do-chuaidh as an ealudha. Dá.